**

**Materiál na rokovanie**

**Hospodárskej a sociálnej rady SR**

**dňa 15. apríla 2019**

**K bodu č. 12**

**Stanovisko ZMOS k Návrhu štátnych programov výskumu a vývoja na roky 2019 – 2023 s výhľadom do roku 2028**

**Všeobecne k návrhu:**

Podľa predkladacej správy Návrh štátnych programov výskumu a vývoja sa opiera o ďalšie východiskové stratégie ako napr. Agenda 2030, program Digitálna Európa, Akčný plán Iniciatívy pre otvorené vládnutie v SR na roky 2017 – 2019, Národná koncepcia informatizácie verejnej správy SR, Národný investičný plán SR na roky 2018-2030 a Stratégia hospodárskej politiky do roky 2030.

Cieľom realizácie štátnych programov výskumu a vývoja je:

* dosiahnuť rozvoj kľúčových oblastí ekonomiky s priamou nadväznosťou na uplatnenie výsledkov a výstupov výskumu a vývoja v praxi,
* podpora zvyšovania konkurencie schopnosti hospodárstva SR a podpora rozvoja spoločnosti,
* podporiť rozvoj tradičných a tiež perspektívnych oblastí špecializácie a rozvojové tendencie hospodárstva Slovenskej republiky,
* vytvoriť podmienky pre širšie zapojenie sa špičkových výskumných kolektívov zo Slovenska do riešenia projektov výskumu a vývoja v rámci Európskej únie.

Po schválení štátnych programov výskumu a vývoja vládou, zriadi Ministerstvo školstva, vedy, výskumu a športu SR pre každý štátny program výskumu a vývoja radu štátneho programu, ktorá bude mať kompetenciu schvaľovať poskytovanie finančných prostriedkov na projekty. Doba riešenia projektov by nemala presahovať 4 roky.

Vyhlasovanie verejnej výzvy, prijímanie žiadostí a registráciu projektov výskumu a vývoja v rámci štátnych programov, kontrolu ich vecného a finančného plnenia a ďalšie organizačné a administratívne činnosti uskutočňovania štátnych programov výskumu a vývoja, vykonáva Ministerstvo školstva, vedy, výskumu a športu SR, ktoré v spolupráci s radami štátnych programov každoročne vypracúva súhrnnú správu o stave plnenia cieľov štátnych programov výskumu a vývoja a o čerpaní finančných prostriedkov.

Materiál bol prerokovaný Radou vlády SR pre vedu, techniku a inovácie dňa 15.11.2018, ktorá odporučila vláde SR jeho schválenie s odporučením financovať štátne programy výskumu a vývoja v súlade s prílohou č. 1 návrhu uznesenia.

Materiál **má negatívne vplyvy na rozpočet** verejnej správy, pozitívne vplyvy na podnikateľské prostredie a možné nepriame pozitívne sociálne vplyvy. Iné vplyvy neboli identifikované.

**Pripomienky k návrhu:**

ZMOS podporuje návrh štátnych programov výskumu a vývoja na roky 2019 – 2023 s výhľadom do roku 2028 s upozornením**,**  že má negatívne vplyvy na rozpočet verejnej správy, pričom finančné prostriedky potrebné na realizáciu materiálu **nie sú rozpočtovo plánované.**

**Záver:**

ZMOS berie návrh štátnych programov výskumu a vývoja na roky 2019 – 2023 s výhľadom do roku 2028 na vedomie.

**Michal Sýkora**

**predseda ZMOS**